PhD-program i realfag ved Universitetet i Tromsø


Anbefalt av Fakultetsstyret ved Det matematisk-naturvitenskapelige fakultet 16.06.03.





Doktorgradsprogrammet er fastsatt med hjemmel i forskriften for graden philosophiae doctor (PhD) ved Universitetet i Tromsø, ved�tatt av styret ved Universitetet i Tromsø 19. juni 2003, og med hjemmel i endringer i forskriften vedtatt av Universitetsstyret 18. september 2003.





1 Organisering av doktorgradsutdanningen


Den organiserte forskeropplæringen ved Det matematisk-naturvitenskapelige fakultet er organisert i ett PhD-program uten linjedeling og fører fram til graden PhD i realfag. Studiet er normert til 3 år, 180 studiepoeng, og har som mål et selvstendig forskningsarbeid som leder fram til en vitenskapelig avhandling på høyt faglig nivå. 





Det matematisk-naturvitenskapelige fakultet administrerer i tillegg dr.philos.-graden. Fakultetet forutsetter at dr.philos.-graden kun blir benyttet av studenter som ikke har anledning til å delta i en organisert forskeropplæring. De to gradene anses som likeverdige.





2  Opptak


Opptak til PhD-programmet skjer fortløpende gjennom hele året.





For å kunne bli tatt opp til PhD-programmet må søkeren ha oppnådd mastergraden ved Universitetet i Tromsø eller ha en utdanning som er godkjent likeverdig med denne. En søker kan gis adgang til doktorgradsstudiet uten slik utdanning, dersom vedkommende dokumenterer tilsvarende faglig nivå.





Når særlige grunner taler for det, kan en student som ikke har fullført høyere grad opptas til doktorgradsstudiet på grunnlag av avlagte eksamener i emner og spesialpensum på til sammen 30 studiepoeng og en skriftlig rapport om arbeidet med det selvstendige arbeidet. Rapporten skal være utformet slik at arbeidets kvalitet og omfang kan vurderes i forhold til de krav som stilles  til et selvstendig arbeid på høyere nivå. Før eventuell godkjenning av rapporten skal det foreligge en skriftlig uttalelse fra en kommisjon bestående av veileder, en fast representant for forskningsgruppen  og en fast sensor i faget.





Kandidater med dårligere snitt enn C (eller 2.5) på fordypningsblokken i bachelorgraden og mastergraden vil vanligvis ikke bli tatt opp.





Mener fagmiljøet at en kandidat mangler nødvendige kunnskaper innen fagfeltet kan fakultetet, etter anbefaling fra fagmiljøet, pålegge vedkommende å gjennomføre særskilte tilleggskurs utenfor fagplanen for programmet.


�
3 Søknad om opptak


Søknad om opptak til PhD-programmet skal skrives på fastlagt søknadsskjema som kan hentes ned fra nettet. Som del av søknaden inngås det en avtale mellom doktorgradskandidat, veiledere og det institutt og fakultet kandidaten skal knyttes til, samt eventuell ekstern institusjon. Denne angir partenes rettigheter og plikter. 





Søknad om opptak skal ha følgende vedlegg:





Bekreftet kopi av karakterutskrifter for all utdanning utover videregående skole samt bekreftet kopi av vitnemål fra høyere grad.


Bekreftede kopier av vitnemål og karakterutskrifter for all utdanning fra videregående skole til og med høyere grad for søkere som tidligere ikke har vært immatrikulert ved et norsk universitet.


Prosjektbeskrivelse (se under).


Liste over eventuelle publikasjoner.


Sensur/bekreftelse på tidligere avlagte eksamener i kurs det søkes om å få godkjent som del av det teoretiske pensum. Det må fremgå at eksamen er bestått med karakter C eller bedre.


Andre relevante opplysninger som f.eks. relevant arbeidserfaring.





Ved søknad kan kandidaten levere skisse til prosjektbeskrivelse, men det skal da utarbeides en fullstendig prosjektbeskrivelse innen tre måneder etter opptak.





Prosjektbeskrivelsen skal være på 2-10 sider, være undertegnet av søker og veileder, og skal gjøre rede for tema, problemstillinger og valg av metode. Beskrivelsen skal også angi en fram��driftsplan for de ulike deler av forskningsarbeidet. Det vises for øvrig til forskriftenes § 5.





4  Gjennomføring av doktorgradsprogrammet


PhD-programmet er normalt lagt opp med en tre års effektiv forskerutdanningsperiode, inkludert en opplæringsdel på minimum 30 studiepoeng. Studiet skal være avsluttet innen 8 år etter opptak. Etter dette må studiet avbrytes. Permisjoner medregnes ikke. Vedtak om at maksimal studietid er overskredet treffes av fakultetet og kan påklages etter reglene i Forvaltningsloven §§ 28 flg.





Opplæringsdelen


Opplæringsdelen skal omfatte minst 30 studiepoeng og skal inneholde emner/kurs innen matematisk-naturvitenskapelige fag. I tillegg skal opplæringsdelen inneholde opplæring i etikk og vitenskapsteori. Prøveforelesningen over oppgitt emne kommer i tillegg til de 30 studiepoengene. Innholdet i opplæringsdelen må være slik at det sammen med arbeidet med avhandlingen gir den nødvendige faglige bredde og fordypning.





Emnene/kursene som skal inngå i opplæringsdelen må  være avanserte emner, og skal normalt være ordinære emner ved institusjonen eller spesialpensum. Internasjonale forskerkurs evaluert av et relevant fagmiljø med hensyn til omfang og nivå kan inngå. Generelt vil fakultetet ikke godkjenne at elementære introduksjonsemner på 1000- og 2000-nivå inngår i opplæringsdelen.





Dersom tidligere avlagte eksamener benyttes som del av opplæringsdelen, skal det dokumenteres at de er avlagt med tilfredsstillende resultat. Eksamener som ved søknad om opptak er eldre enn 5 år, kan ikke inngå i opplæringsdelen.





 Fakultetet skal godkjenne den endelige sammensetning av opplæringsdelen senest 3 måneder før disputasen.





Veiledning


Kandidatene bør kun unntaksvis knyttes til veiledere som ikke inngår i et nettverk av forskere som arbeider med samme problemstillinger. Hver kandidat knyttes til en veiledningskomité bestående av minst to veiledere. En av veilederne skal oppnevnes som hovedveileder. 





Dersom hovedveileder ikke er ansatt ved Universitetet i Tromsø, skal det oppnevnes en ansvarlig veileder ved vedkommende institutt. For kandidater som veiledes internt, har hovedveileder det formelle ansvar i forhold som vedrører kandidaten. Dersom hovedveileder er ekstern, skal hovedveileder og den ansvarlige veileder ved instituttet dele ansvaret. Rapporter og skriftlige arbeider skal forelegges både ekstern og intern veileder. 





Veileder skal:


gi råd om formulering og avgrensing av tema og problemstilling 


drøfte og vurdere hypoteser og metoder 


gi hjelp til orientering i faglitteratur og datagrunnlag (bibliotek, arkiv, etc.) 


drøfte opplegg og gjennomføring av fremstillingen (disposisjon, språklig form, dokumentasjon m.m.) 


holde seg orientert om fremdriften i kandidatens arbeid og vurdere den i forhold til arbeidsplanen 


hjelpe med å føre kandidaten inn i relevante vitenskapelige miljøer 


drøfte resultater og tolkningen av disse 


gi kandidaten veiledning i forskningsetiske spørsmål knyttet til avhandlingen








PhD-programmet er en ledet forskerutdanning. Kandidaten bør derfor oppholde seg ved Universitetet i Tromsø en del av den effektive  studietiden, så sant ikke helt spesielle forhold tilsier noe annet.





Kandidatene skal hvert år, i samarbeid med veileder, utarbeide en rapport til fakultetet som redegjør for studieprogresjonen. Rapportskjema hentes ned fra nettet.





Avhandlingen


Avhandlingen kan leveres inn enten i form av en monografi eller i form av artikler som er knyttet sammen til et hele ved en innledning til arbeidet og med et sammendrag av de viktigste resultater og konklusjoner. Sammendraget skal ikke bare sammenfatte, men også sammenstille, de problemstillinger og konklusjoner som legges fram i delarbeidene i et helhetlig perspektiv, og på den måten dokumentere sammenhengen i avhandlingen. 





Det er en forutsetning for å få avhandlingen bedømt at viktige deler av avhandlingen kan publiseres. I løpet av arbeidet med avhandlingen skal som hovedregel deler av arbeidet sendes inn for publisering i internasjonale tidsskrifter og/eller presenteres på internasjonale konferanser. 





Avhandlingen skal være offentlig tilgjengelig i sin helhet. Tildeling av doktorgraden kan kun skje på bakgrunn av materiale som er tilgjengelig i avhandlingen.





Avhandlingen skal fortrinnsvis skrives på engelsk. I tillegg skal kandidaten skrive et populærvitenskapelig sammendrag på norsk som kan brukes i formidlingssammenheng.





5  Innlevering 


4 måneder før planlagt disputas skal doktoranden søke fakultetet om å få avhandlingen bedømt. Sammen med søknaden om å få avhandling bedømt skal kandidaten vedlegge 5 eksemplarer av avhandlingen. Før avhandlingen antas til bedømmelse skal det foreligge en uttalelse fra veileder. Denne unndras bedømmelseskomiteen.





Dersom avhandlingen inneholder publikasjoner med flere forfattere må kandidatens andel identifiseres. Det skal da vedlegges avhandlingen en underskrevet erklæring fra medforfattere som bekrefter kandidatens bidrag.





Fakultetet oppnevner en bedømmelseskomité som får en frist på 1 måned fra de har mottatt avhandlingen til å avgi en uttalelse og eventuelt komme med forslag til endringer/justeringer av avhandlingen.





Dersom bedømmelseskomiteen finner at avhandlingen kan forsvares uten store endringer får doktoranden en frist på 1 måned med å eventuelt innarbeide disse endringene i den endelige avhandlingen. Disputasen kan finne sted uten ny behandling av avhandlingen i komiteen.





Dersom bedømmelseskomiteen finner at avhandlingen kan forsvares, men at det må gjøres større endringer, får doktoranden en frist på inntil 1 år med å innarbeide disse endringene i den endelige avhandlingen. En slik krav om revisjon betyr ikke at avhandlingen er refusert, men at komiteen senere må vurdere den reviderte avhandlingen for å avgjøre om den er verdig til å forsvares for graden PhDs.





Dersom avhandlingen blir godkjent til disputas, skal kandidaten levere ytterligere 50 eksemplarer av avhandlingen. Avhandlingen skal være offentlig tilgjengelig på fakultet og institutt senest 2 uker før disputasen.











6  Prøveforelesning og disputas


Ved bedømmelse for graden PhD i realfag skal det inngå en prøveforelesning over oppgitt emne. Emnet kunngjøres for kandidaten 14 dager før selve forelesningen. Prøveforelesning skal avholdes etter at avhandlingen er innlevert, men før disputas, og skal godkjennes av bedømmelseskomiteen. Prøveforelesningen må være godkjent før disputasen kan avholdes. 





Prøveforelesningen skal teste kandidatens faglige modenhet og emnet skal derfor ligge utenfor avhandlingens spesialområde. Prøveforelesningen skal vare i 45 minutter.





Prøveforelesningen og disputasen holdes på avhandlingsspråket (engelsk) eller på norsk.





Disputasen åpner med at doktoranden gjør rede for hensikten med og resultatet av den vitenskapelige undersøkelsen. Etter doktorandens presentasjon, som ikke bør vare lengre enn 45 minutter, starter drøftingen av avhandlingen. To av bedømmelseskomiteens medlemmer fungerer som opponenter, og kandidaten gis anledning til å forsvare arbeidet. Til slutt gis øvrige tilstedeværende anledning til å delta i drøftingen. Drøftingen bør ikke vare ut over 2 timer.

